УсакIуэшхуэр ягъэлъапIэ
Налшык и къэрал Музыкэ театрым щэкIуэгъуэм и 1-м литературэ-макъамэ пшыхь дахэ щекIуэкIащ, КъБР-м и цIыхубэ усакIуэ, СССР-м, РСФСР-м я Къэрал, Ленин саугъэтхэм я лауреат, жылагъуэ лэжьакIуэ цIэрыIуэ Кулиев Къайсын къызэралъхурэ илъэси 100 зэрырикъум и щIыхькIэ къызэрагъэпэщауэ.
Зэхыхьэм кърихьэлIащ КъБР-м и Парламентым и УнафэщI Егоровэ Татьянэ, Правительствэм и УнафэщI Мусуков Алий, абы и япэ къуэдзэ Ахъуэхъу Таймураз, КъБР-м и Iэтащхьэм и Администрацэм и унафэщI Къуэдзокъуэ Мухьэмэд, Налшык къалэ администрацэм и Iэтащхьэ Алэкъей Арсен, КъБР-м и федеральнэ инспектор нэхъыщхьэ Канунников Владимир, КъБР-м и ТхакIуэхэм я зэгухьэныгъэм и унафэщI Беппаев МутIэлип, абы и къуэдзэ Тхьэгъэзит Юрий, КъБР-м и цIыхубэ усакIуэ, Горький Максим и цIэр зезыхьэ Къэрал саугъэтым и лауреат Зумакуловэ Танзиля, Гъуазджэмрэ щэнхабзэмкIэ Москва дэт къэрал университетым и профессор, Лермон- тов Михаил и цIэр зезыхьэ фондым и унафэщI Парпарэ Анатолий, КъБР-м и федеральнэ, республикэ властхэм я органхэм, район, къалэ, къуажэ администрацэхэм, жылагъуэ зэгухьэныгъэхэм, Кавказ Ищхъэрэ федеральнэ щIыналъэм и хэгъэгухэм я лIыкIуэхэр, Ставрополь, Краснодар крайхэм, Ростов, Астрахань областхэм, Москва къалэм, Тыркум, Алтайм, Къэзахъстаным, Къыргъызым, Башкортостаным, Чувашием, нэгъуэщI щIыпIэхэм къикIа хьэщIэ лъапIэхэр, Кулиев Къайсын и благъэхэмрэ Iыхьлыхэмрэ — и къуэ Ахъмэт, ипхъу Жаннэ, и щхьэгъусэ Элизэт, усакIуэшхуэм и творчествэр фIыуэ зылъагъухэр, ар къэзыцIыхуу щытахэр.
Пшыхьыр иригъэкIуэкIащ КъБР-м щэнхабзэмкIэ и министр Къумахуэ Мухьэдин. Ар къызэхуэсахэм къахуеджащ къэралым и щIыналъэ куэдым къикIыу Кулиев Къайсын и юбилейм ирихьэлIэу республикэм къагъэхьа хъуэхъу телеграммэхэм. XX лIэщIыгъуэм и усакIуэшхуэ Кулиев Къайсын и гъащIэмрэ и гуащIэмрэ ягу къыщигъэкIыжым, министрым къыхигъэщащ абы къыщIэна тхыгъэхэр балъкъэр усыгъэм зэрилъагапIэр, хэку лъагъуныгъэр, захуагъэр, дахагъэр зыпхыша и усэхэм Урысейм и мызакъуэу хамэ къэралхэми щIэупщIэшхуэ зэрыщаIэр, ахэр ноби щIэщыгъуэ ящыхъуу зэрызэIэпахыр, бзэ зэмылIэужьыгъуэу пщIы бжыгъэхэмкIэ зэрызэрадзэкIар, балъкъэр литературэм и лъабжьэр зыгъэтIылъа, и егъэджакIуэу щыта Мечиев Кязым и тхыгъэ купщIафIэхэм Къайсын зэрыпищар, цIыхубэм ягу дыхьэ бзэ дахэ, къулей зэрыIурылъар.
Кулиев Къайсын и усэхэмкIэ цIыхубэр къыхуриджэрт щалъхуа, фIыуэ илъагъу Къэбэрдей-Балъкъэрым ис лъэпкъхэр нэхъри зэкъуэувэну, зыхуэгуэпэну. Абы и щапхъэт адыгэ усакIуэшхуэ КIыщокъуэ Алимрэ абырэ я зэхуаку дэлъа зэныбжьэгъугъэ быдэр. А тIур Хэку зауэшхуэм и гугъуехьхэм лIыгъэрэ хахуагъэрэ къагъэлъагъуэу зэгъусэу пхыкIащ.
Жылагъуэ Iуэхухэм жыджэру зэрызыкъыщигъэлъагъуэм къыдэкIуэу, Кулиев Къайсын СССР-м, РСФСР-м я ТхакIуэ-хэм я зэгухьэныгъэхэм я правленэхэм хэтащ, КъБАССР-м и ТхакIуэхэм я зэгухьэныгъэм и япэ секретару щытащ. Лъэпкъ литературэм усакIуэм хуищIа хэлъхьэныгъэфIхэмрэ къэралым и щхьэхуитыныгъэм, мамырыгъэм зэрыщIэбэнамрэ гулъытэншэ хъуакъым. Абы къыхуагъэфэщащ Ленин, Лэжьыгъэм и Бэракъ Плъыжь, Хэку зауэ орденхэр.
УсакIуэшхуэр илъэсищэ зэрырикъум и щIыхькIэ республикэм и щIыналъэхэм, къалэхэм, къуажэхэм зэхыхьэхэр, гъэлъэгъуэныгъэхэр, конференцхэр, зэпеуэхэр, фестивалхэр щрагъэкIуэкIащ. Котляровхэ Викторрэ Мариерэ я тхылъ тедзапIэм къыщыдагъэкIащ Кулиев Къайсын и тхылъитI, и усэ къыхэхахэр, и щхьэгъусэ Элизэт и гукъэкIыжхэр иту.
Урысей Федерацэм и ТхакIуэхэм я зэгухьэныгъэм и правленэм и япэ секретарь Иванов Геннадий зи лIыкIуэхэм къабгъэдэкI фIэхъусыр пшыхьым зыкърезыгъэхьэлIахэм ярихыжащ икIи и псалъэр къыщIидзащ Кулиев Къайсын фIыуэ илъагъуу щыта жыIэгъуэмкIэ. Ар къытеувыIащ Кулиевым и усэ тхылъхэр зэрыкупщIафIэм. Иванов Геннадий кърихьэлIахэм къахуеджащ Кулиевым хуитха усэм.
СССР-м, РСФСР-м я Къэрал саугъэтхэм я лауреат, Адыгэ, Къэрэшей-Шэрджэс, Къэбэрдей-Балъкъэр республикэхэм я цIыхубэ тхакIуэ, Адыгейм и ТхакIуэхэм я зэгухьэныгъэм и тхьэмадэ МэшбащIэ Исхьэкъ игу къигъэкIыжащ Къайсын къызэрицIыхуам, ныбжьэгъуфI зэрыхуэхъуам теухуа куэд. ХьэщIэм и гуапэу къыхигъэщащ апхуэдэ усакIуэ щэджащэ, къызыхэкIа балъкъэр лъэпкъыр, абы и благъэхэр, и Iыхьлыхэр зэрынасыпыфIэр, псэ къулей зиIэу щыта, Кавказым ис псори зэхуэзыгъадэу псэуа Кулиевым пщIэшхуэ хуищIу зэрыщытар, Кавказым и усакIуэшхуэ Къайсын хуэдэ иджыри дунейм къытехьэну зэригуапэр.
Зумакуловэ Танзиля Къыргъызымрэ Къэзахъстанымрэ я лIыкIуэхэм фIыщIэ яхуищIащ балъкъэр лъэпкъыр я щIыналъэм щрашам гуапэу къазэрыIущIам, куэдкIэ къазэрыдэIэпыкъуам папщIэ. Апхуэдэу адыгэхэми псалъэ гуапэхэмкIэ захуигъэзащ, балъкъэрхэр я Хэкум къыщыкIуэжам къызэрырагъэблэгъэжам, я адэжьхэм я кхъащхьэхэр зэрыхуахъу- мам папщIэ.
КъБР-м и ТхакIуэхэм я зэгухьэныгъэм-рэ республикэм и Лъэпкъ музеймрэ тыгъэ хуащIащ Кулиев Къайсын и юбилейм ирихьэлIэу ди къэралым, нэгъуэщI щIыпIэхэм къыщыдагъэкIа тхылъхэр, сурэтыщI гъуазджэм и хьэпшыпхэмрэ лэжьыгъэхэмрэ.
Кулиев Къайсын зыцIыхуу, и лэжьэгъуу, и ныбжьэгъуу щытахэм, нэгъуэщI щIыналъэхэм къикIа хьэщIэ лъапIэхэм ар ягу къагъэкIыжащ, псалъэ гуапэхэр хужаIащ.
Къызэхуэсахэр ирагъэплъащ «Псэухэм — мамырыгъэрэ гуфIэгъуэрэ!» литературэ-макъамэ программэ гукъинэжым. Ар иригъэкIуэкIащ КъБР-м щIыхь зиIэ и артисткэ КIэхумахуэ ФатIимэ. Абы хыхьэу экранымкIэ къагъэлъэгъуащ Кулиев Къайсын и усэхэм езыр къеджэжу, и ныбжьэгъухэм псалъэ гуапэхэр яхужиIэу яхъума видеонэтынхэр. Апхуэдэу къызэхуэсахэр фонограммэкIэ ирагъэдэ- Iуащ урыс усакIуэ цIэрыIуэ Евтушенкэ Евгений Кулиевым хуитха «Я, наконец, пришёл к тебе, Кайсын» усэм. Налшык и Музыкэ театрым Евтушенкэ Евгений 2016 гъэм щыхуащIа пшыхьым абы къыщеджауэ щытат.
Кулиев Къайсын и псалъэхэр зыщIэлъ уэрэдхэр адыгэбзэкIэ, урысыбзэкIэ, балъкъэрыбзэкIэ жаIэу пшыхьыр ягъэдэхащ республикэм и уэрэджыIакIуэ, артист пажэхэм, «Балкария» IуэрыIуатэ-этнографие къэрал къэфакIуэ гупри екIуу утыкум итащ.
ТЕКIУЖЬ Заретэ.
Сурэтхэр Къарей Элинэ трихащ.
